b'\n_START_ARTICLE_\nPines\n_START_PARAGRAPH_\nPines je bio sin Ilirskog kralja Agrona i njegove prve \xc5\xbeene Triteute. Nakon Agronove smrti 230. godine pr. Kr. Pines je naslijedio prijestolje, ali je kraljevstvom kao regent vladala kraljica Teuta, Agronova druga \xc5\xbeena._NEWLINE_Pines je bio tek maleni dje\xc4\x8dak kada je izgubio oca, a ma\xc4\x87eha Teuta preuzela de facto kontrolu u kraljevstvu. No, lokalni vlastelini u kraljevstvu su od Teute tra\xc5\xbeili ve\xc4\x87u autonomiju i ona im je i dala boje\xc4\x87i se da ne izgubi svoj polo\xc5\xbeaj. Njen postupak je shva\xc4\x87en kao znak slabosti pa su, izvan Teutinog utjecaja, neposlu\xc5\xa1nici napadali i plja\xc4\x8dkali brodove koji su prolazili Jadranskim i Jonskim morem bez obzira na zastavu pod kojom su plovili. Ovo je naravno nanijelo veliku \xc5\xa1tetu odnosima Ilirije sa drugim zemljama._NEWLINE_Posebno je Gr\xc4\x8dka bila ugro\xc5\xbeena jer se njeno gospodarstvo oslanjalo na trgovinu morem. I rimski brodovi su bili pogo\xc4\x91eni, no Teutina politika izolacionizma nije ostavljala mjesta za dogovor, \xc4\x8dak je naredila da se pregovara\xc4\x8di pogube. To je bio povod za Prvi rimsko-ilirski rat 229. godine pr. Kr. Teuta je u ratu bila pora\xc5\xbeena i prisiljena abdicirati u korist Pinesa._NEWLINE_Pines nije imao mnogo sre\xc4\x87e na prijestolju. Vojskovo\xc4\x91a sa Hvara, Demetrije, o\xc5\xbeenio je Pinesovu majku Triteutu i sebe proglasio kraljem Ilirije. Dalje, Demetrije je ignorirao sporazum sa Rimom i udru\xc5\xbeio se sa Makedoncima, neprijateljima Rima. Tako je po\xc4\x8deo Drugi rimsko-ilirski rat 219. godine pr. Kr. Rim je poslao vojsku na Iliriju, Demetrije pobjegao u Makedoniju, a Pines kona\xc4\x8dno postao kralj. Ipak, nesretni Pines nikada u stvarnosti nije vladao jer je iznenada umro ve\xc4\x87 217. godine pr. Kr.'